CELEX: 62015CN0616
Language: sk
Date: 2015-11-20 00:00:00
Title: Vec C-616/15: Žaloba podaná 20. novembra 2015 – Európska komisia/Spolková republika Nemecko

14.3.2016   
            
            
               SK
            
            
               Úradný vestník Európskej únie
            
            
               C 98/17
            
         Žaloba podaná 20. novembra 2015 – Európska komisia/Spolková republika Nemecko
   (Vec C-616/15)
   (2016/C 098/22)
   Jazyk konania: nemčina
   
      Účastníci konania
   
   
      Žalobkyňa: Európska komisia (v zastúpení: M. Owsiany-Hornung a B.-R. Killmann, splnomocnení zástupcovia)
   
      Žalovaná: Spolková republika Nemecko
   
      Návrhy žalobkyne
   
   Žalobkyňa navrhuje, aby Súdny dvor rozhodol takto:
   
               —
            
            
               Spolková republika si tým, že oslobodenie od dane z pridanej hodnoty vzťahujúce sa na služby poskytované nezávislými skupinami osôb, ktorých činnosť je oslobodená od dane alebo vo vzťahu ku ktorej nevystupujú ako zdaniteľné osoby, a to na účely obstarania služieb pre ich členov, ktoré sú priamo potrebné na uskutočňovanie tejto činnosti, keď tieto skupiny požadujú od svojich členov presnú úhradu ich podielu na spoločných výdavkoch, obmedzila na skupiny osôb zahrňujúce obmedzený počet povolaní, nesplnila povinnosti, ktoré jej vyplývajú z článku 132 ods. 1 písm. f) smernice o spoločnom systéme dane z pridanej hodnoty (1).
            
         
               —
            
            
               Spolková republiká Nemecko je povinná nahradiť trovy konania.
            
         
      Žalobné dôvody a hlavné tvrdenia
   
   Na podporu žaloby žalobkyňa uvádza nasledujúce:
   Nemecko obmedzuje oslobodenie od dane z pridanej hodnoty vzťahujúce sa na služby poskytované nezávislými skupinami osôb, ktorých činnosť je oslobodená od dane alebo vo vzťahu ku ktorej nevystupujú ako zdaniteľné osoby, a to na účely obstarania služieb pre ich členov, ktoré sú priamo potrebné na uskutočňovanie tejto činnosti, na určité presne označené skupiny povolaní. Toto oslobodenie podľa nemeckého práva daní z obratu zahŕňa výlučne skupiny, ktorých členmi sú lekári alebo príslušníci podobných povolaní, ako aj pracovníci nemocníc alebo zdravotníckych zariadení.
   Toto obmedzenie je v rozpore s článkom 132 ods. 1 písm. f) smernice Rady 2006/112/ES z 28. novembra 2006 o spoločnom systéme dane z pridanej hodnoty. Zo znenia článku 132 ods. 1 písm. f) smernice 2006/112/ES, ako ani z jeho účelu, či jeho genézy, takéto obmedzenie oslobodenia od dane iba na určité skupiny nijako nevyplýva. Oslobodenie musí byť naopak poskytnuté pre všetky skupiny povolaní, v rámci ktorých je vykonávaná činnosť podliehajúcu oslobodeniu.
   Uvedené obmedzenie v nemeckom práve daní z obratu nie je možné odôvodniť ani možným všeobecným narušením hospodárskej súťaže. To, či pri uplatnení oslobodenia od dane dochádza alebo nedochádza k narušeniu hospodárskej súťaže možno posúdiť výlučne na základe okolností konkrétneho prípadu. Existenciu narušenia hospodárskej súťaže nemožno posúdiť všeobecne pre služby určitých povolaní a s nimi bezprostredne súvisiace služby skupiny osôb.
   
      (1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, s. 1).